Onluste: Shoprite skenk R1 miljoen aan gemeenskappeShoprite (Foto: Verskaf) Shoprite het R1 miljoen geskenk aan sy Act for Change-fonds om gemeenskappe in KwaZulu-Natal en Gauteng, wat deur die onluste geraak is, te help. Volgens dié winkelgroep kan klante by betaalpunte by Shoprite, Checkers en Usave-winkels landwyd geld in hierdie fonds inbetaal. Enigiemand kan ook ’n virtuele koopbewys aan familie of vriende in nood stuur. Hierdie koopbewyse word binne ŉ uur na bestelling per SMS na die ontvanger se selfoon gestuur. Sodra die bewys ontvang is, kan dit vir kruideniersware in die Shoprite-, Checkers- en Usave-winkels landwyd gebruik word. Geld word al sedert verlede week deur dié fonds ingesamel. “Ons is oorval met oproepe van ons klante wat hierdie gemeenskappe wil ondersteun, ” het die winkelgroep in ŉ verklaring gesê. Shoprite bestuur die fonds namens sy klante en die geld wat ingesamel word, word direk aan organisasies betaal wat besig is met noodlenigingspogings in die gebiede wat dit die nodigste het. Die Shoprite Groep verleen hulp aan gemeenskappe in nood, insluitende kinders en oumense, wat deur die onluste in KwaZulu-Natal en Gauteng geraak is, en wat ons besigheid – asook talle ander – bygestaan het terwyl plunderaars verwoesting gesaai het. Alle bydrae tot die Groep se Act For Change-fonds is vrywillig. Die donasies word gebruik om kos en ander noodsaaklikhede vir geaffekteerde gemeenskappe te bekom, en dit word gedoen in samewerking met plaaslike organisies wat help om Suid-Afrika te herbou. Die Shoprite se Act For Change-fonds het in die verlede al na gemeenskappe uitgereik wat deur uitdagings soos droogte, oorstromings en Covid-19 geraak is. Die groep het verlede jaar ten tyde van die algehele inperking meer as 11,3 miljoen maaltye ter waarde van meer as R35 miljoen aan behoeftige gemeenskappe geskenk. Maroela Media het vroeër berig skade wat verlede week aan Suid-Afrikaanse ondernemings en infrastruktuur in KwaZulu-Natal en Gauteng aangerig is, het teen Sondag reeds meer as R70 miljard beloop. Dit neem nog nie eens in ag die indirekte verliese wat gely is weens vragmotors wat nie voorraad kon vervoer terwyl die N3 gesluit was nie. Terwyl kalmte weer stadigaan terugkeer na dele van dié provinsies, is daar groeiende kommer dat dié syfer selfs verder kan styg en kenners meen die werklike ekonomiese trefslag van die onluste kan weke later eers gesien word.